CELEX: 52012PC0434
Language: lt
Date: 2012-08-03
Title: Pasiūlymas TARYBOS SPRENDIMAS dėl pozicijos, kurios Europos Sąjunga laikysis Jungtiniame komitete, įsteigtame pagal Europos Sąjungos ir Gruzijos susitarimo dėl žemės ūkio ir maisto produktų geografinių nuorodų apsaugos 11 straipsnį, sprendžiant Jungtinio komiteto darbo tvarkos taisyklių priėmimo klausimą

|
			
		
		
		52012PC0434
		
			Pasiūlymas TARYBOS SPRENDIMAS dėl pozicijos, kurios Europos Sąjunga laikysis Jungtiniame komitete, įsteigtame pagal Europos Sąjungos ir Gruzijos susitarimo dėl žemės ūkio ir maisto produktų geografinių nuorodų apsaugos 11 straipsnį, sprendžiant Jungtinio komiteto darbo tvarkos taisyklių priėmimo klausimą /* COM/2012/0434 final - 2012/0209 (NLE) */
			
				
		
		
			
			   	AIŠKINAMASIS MEMORANDUMAS
Europos Sąjungos (ES) ir Gruzijos
susitarimas dėl žemės ūkio ir maisto produktų
geografinių nuorodų apsaugos įsigaliojo 2012 m. balandžio
1 d. Pagal šio susitarimo 11 straipsnį įsteigiamas Jungtinis ES
ir Gruzijos atstovų komitetas. 
Jungtinis komitetas prižiūri tinkamą
susitarimo veikimą ir gali spręsti visus klausimus, susijusius su jo
įgyvendinimu arba veikimu. Jis visų pirma yra atsakingas už: 
a)           2 straipsnio 1 ir 2 dalių
dalinį keitimą, susijusį su nuorodomis į susitariančiosiose
šalyse taikomą teisę, 
b)           susitarimo III ir IV priedų,
kuriuose pateikiamos geografinės nuorodos, keitimą,
c)           dalijimąsi informacija apie
geografinių nuorodų srities teisėkūros ir politikos
pokyčius, taip pat visais kitais bendros svarbos klausimais, susijusiais
su geografinėmis nuorodomis,
d)           dalijimąsi informacija apie
geografines nuorodas, siekiant apsvarstyti jų apsaugą pagal šį
susitarimą.
Jungtinis komitetas savo sprendimus priima
bendru sutarimu ir nustato savo darbo tvarkos taisykles. Jis renkasi bet kurios
susitariančiosios šalies prašymu pakaitomis Europos Sąjungoje ir
Gruzijoje, o jo posėdžių laiką, vietą ir posėdžiavimo
būdą (tai gali būti ir vaizdo konferencija) bendrai nustato
susitariančiosios šalys; posėdis rengiamas ne vėliau kaip praėjus
90 dienų po prašymo pateikimo.
Pagal darbo tvarkos taisyklių
projektą komitetui pakaitomis pirmininkauja kiekvienos
susitariančiosios šalies delegacijos vadovas. Pirmininkas yra taip pat
atsakingas už komiteto sekretoriato užduočių vykdymą. Kiekviena
susitariančioji šalis padengia išlaidas, kurias ji patiria dalyvaudama
komiteto posėdžiuose. 
Komisijos prašoma:
·      priimti Tarybos sprendimo pasiūlymą dėl pozicijos,
kurios Europos Sąjunga laikysis sprendžiant Jungtinio komiteto,
įsteigto pagal ES ir Gruzijos susitarimą dėl žemės
ūkio ir maisto produktų geografinių nuorodų apsaugos, darbo
tvarkos taisyklių priėmimo klausimą;
·      šį pasiūlymą pateikti Tarybai.
2012/0209 (NLE)
Pasiūlymas
TARYBOS SPRENDIMAS
dėl pozicijos, kurios Europos
Sąjunga laikysis Jungtiniame komitete, įsteigtame pagal Europos
Sąjungos ir Gruzijos susitarimo dėl žemės ūkio ir maisto
produktų geografinių nuorodų apsaugos 11 straipsnį,
sprendžiant Jungtinio komiteto darbo tvarkos taisyklių priėmimo
klausimą 
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 207 straipsnio 4 dalies
pirmą pastraipą kartu su 218 straipsnio 9 dalimi,
atsižvelgdama į Komisijos
pasiūlymą[1],
kadangi:
(1)       Europos Sąjungos ir
Gruzijos susitarimas dėl žemės ūkio ir maisto produktų geografinių
nuorodų apsaugos[2]
(toliau – susitarimas) įsigaliojo 2012 m. balandžio 1 d.;
(2)       susitarimo 11 straipsniu
įsteigiamas Jungtinis komitetas, kuris, inter alia, užtikrina
tinkamą susitarimo veikimą;
(3)       pagal susitarimo 11
straipsnio 2 dalį Jungtinis komitetas nustato savo darbo tvarkos
taisykles;
(4)       Europos Sąjunga
turėtų priimti poziciją, kurios laikysis sprendžiant Jungtinio
komiteto darbo tvarkos taisyklių priėmimo klausimą,
PRIĖMĖ ŠĮ
SPRENDIMĄ: 
1 straipsnis
Pozicija, kurios Europos Sąjunga laikysis
Jungtiniame komitete, įsteigtame pagal Europos Sąjungos ir Gruzijos
susitarimo dėl žemės ūkio ir maisto produktų
geografinių nuorodų apsaugos 11 straipsnį, sprendžiant Jungtinio
komiteto darbo tvarkos taisyklių priėmimo klausimą, yra
grindžiama prie šio sprendimo pridedamu Jungtinio komiteto sprendimo projektu.
2
straipsnis
Šis sprendimas įsigalioja … (jo
priėmimo dieną).
Priimta Briuselyje
                                                                       Tarybos
vardu
                                                                       Pirmininkas
                                                                       
PRIEDAS 
Jungtinio
komiteto sprendimo dėl jo darbo tvarkos taisyklių priėmimo projektas
JUNGTINIS KOMITETAS,
atsižvelgdamas į Europos Sąjungos ir
Gruzijos susitarimą dėl žemės ūkio ir maisto produktų
geografinių nuorodų apsaugos, ypač į jo 11 straipsnį, 
kadangi tas susitarimas įsigaliojo
2012 m. balandžio 1 d.,
NUSTATĖ ŠIAS SAVO DARBO TVARKOS
TAISYKLES:
1 straipsnis
Delegacijų
vadovai
1.           Europos Sąjunga ir
Gruzija (toliau – šalys) paskiria po delegacijos vadovą, kuris yra
kontaktinis asmuo visais su komitetu susijusiais klausimais.
2.           Kiekvienos delegacijos
vadovas gali perduoti visas arba kai kurias savo funkcijas paskirtajam
pavaduotojui; tokiu atveju visos nuorodos į delegacijos vadovą yra
taikomos paskirtajam pavaduotojui.
2 straipsnis
Pirmininkas
1.           Komitetui pakaitomis
pirmininkauja kiekvienos šalies delegacijos vadovas po vienerius kalendorinius
metus.
2.         Pirmininkas yra atsakingas už
Komiteto sekretoriato užduočių vykdymą.
3 straipsnis
Posėdžiai
1.           Pirmininkas, pasitaręs
su kitos delegacijos vadovu, nustato posėdžių datą ir vietą
arba, jei posėdis rengiamas elektroniniu būdu, technines priemones.
Pirmininkas ir kitos delegacijos vadovas, tardamiesi dėl posėdžio
laiko ir vietos, laikosi reikalavimo posėdį surengti per 90
dienų.
2.           Jei bendrai nenusprendžiama
kitaip, komiteto posėdžiai nėra vieši.
4 straipsnis
Korespondencija
1.           Visa komitetui skirta
korespondencija siunčiama komiteto pirmininkui. Pastarasis visos
korespondencijos, susijusios su komitetu, kopijas siunčia kitos
delegacijos vadovui, Gruzijos atstovybės Briuselyje vadovui ir ES delegacijos
Tbilisyje vadovui.
2.           Pirmininko ir kitos
delegacijos vadovo korespondencija gali būti rašoma įvairiomis
priemonėmis, įskaitant elektroninį paštą.
5 straipsnis
Posėdžių
darbotvarkės
1.           Prieš posėdį
pirmininkas parengia darbotvarkės projektą. Darbotvarkės
projektas išsiunčiamas kitos delegacijos vadovui ne vėliau kaip prieš
20 darbo dienų iki posėdžio pradžios. Į pirmininko
siunčiamą darbotvarkės projektą įtraukiamas bet kuris
pirmininko pasirinktas klausimas, kuriam taikoma susitarimo 11 straipsnio 3
dalis.
2.           Ne vėliau kaip prieš 10
darbo dienų iki posėdžio pradžios delegacijų vadovai gali
prašyti įtraukti papildomų klausimų, kuriems taikoma 11
straipsnio 3 dalis; juos pirmininkas turi įtraukti į
darbotvarkės projektą.
3.           Galutinį
darbotvarkės projektą pirmininkas kitos delegacijos vadovui
išsiunčia ne vėliau kaip prieš 5 darbo dienas iki posėdžio
pradžios.
4.           Darbotvarkė priimama
bendru pirmininko ir kitos delegacijos vadovo sutarimu kiekvieno posėdžio
pradžioje. Jei pirmininkas ir kitos delegacijos vadovas susitaria, į
darbotvarkę gali būti įtraukiami klausimai, kurių nebuvo
darbotvarkės projekte.
6 straipsnis
Priemonių
priėmimas
1.           Komiteto sprendimai, kaip
apibrėžta susitarimo 11 straipsnio 2 dalyje, skiriami šalims ir pasirašomi
pirmininko ir kitos delegacijos vadovo.
2.           Bet kuri iš šalių gali
nuspręsti paskelbti Komiteto priimtą sprendimą.
7 straipsnis
Rašytinė
procedūra
1.           Komiteto sprendimas gali
būti priimtas taikant rašytinę procedūrą, jei taip
susitaria pirmininkas ir kitos delegacijos vadovas.
2.           Rašytinę
procedūrą taikyti pasiūlęs delegacijos vadovas kitos
delegacijos vadovui pateikia sprendimo projektą. Kitos delegacijos vadovas
atsako, ar jis (ji) pritaria ar nepritaria projektui, ar jis (ji) siūlo
projektą iš dalies pakeisti, ar jam (jai) reikia daugiau laiko projektui
apsvarstyti. Jei projektas priimamas, jis galutinai parengiamas pagal 6
straipsnio 1 dalį.
8 straipsnis
Posėdžių
protokolai
1.           Pirmininkas parengia
kiekvieno posėdžio protokolą ir pateikia jį kitos delegacijos
vadovui per 20 darbo dienų po posėdžio. Protokolo projekte nurodomos
pateiktos rekomendacijos, taip pat visos kitos padarytos išvados. Kitos
delegacijos vadovas pritaria projektui arba pateikia siūlomus dalinius
pakeitimus. Kai susitariama dėl posėdžio protokolo, pirmininkas ir
kitos delegacijos vadovas pasirašo du originalus. Vieną posėdžio
protokolo originalą saugo pirmininkas, kitą – kitos delegacijos
vadovas.
2.           Jei dėl posėdžio
protokolo nesusitariama iki kito posėdžio, protokole pateikiamas
pirmininko parengtas projektas, prie kurio pridedami siūlomi daliniai
pakeitimai, kuriuos pateikė kitos delegacijos vadovas.
9 straipsnis
Išlaidos
Kiekviena šalis padengia savo dalyvavimo
komiteto posėdžiuose išlaidas.
10 straipsnis
Konfidencialumas
Komiteto svarstymai yra konfidencialūs.
[1]               OL C , , p. .
[2]               OL L 93, 2012 3 30, p. 3.